江休复
牟驼罔阅马
牧马散近地，阅视乘高秋。
驼冈似沙苑，堆阜带川洲。
坡陁故梁城，萦薄西南陬。
连棚映林樾，星罗倚层丘。
回风吹阵云，奔腾欻来游。
野性脱羁马，饮齕遂所求。
腹干颇肥张，郁怒何彪休。
群敺骤麋鹿，逸势凌蛟虬。
军戎选轻捷，和銮御调柔。
毛物有千名，众美归骅骝。
梁王愁思台，佛刹居上头。
劫来一凭眺，遗墟莽悠悠。
信陵骨已朽，岩穴谁见收。
当时英豪辈，事逐东波流。
置酒临风轩，聊以纾烦尤。